
Aluksi
muutama sana







Aloitan tämän kirjoitustyön nyt aivan uudella tatsilla, enkä aio
yrittääkään kuulostaa viralliselta oppikirjalta, vaan pikemminkin
tarjota hieman viihdykettä ja kenties joitakin käyttökelpoisia
vinkkejä äänityön kiehtovaan maailmaan.



Olen nimittäin juuri hiljattain saanut valmiiksi hieman käsistä
karanneen projektini Tietokone äänenkäsittelyn
työvälineenä. Tarkoitus oli ensin vain ajanmukaistaa tuo
alunperin vuonna 2004 ilmestynyt kirjanen, mutta kyllähän sen
tietää miten siinä kävi – tuo kapulakielinen tekele piti
käytännössä kirjoittaa lähes kokonaan uudestaan, eikä siitä
ainakaan kieliasunsa puolesta kovin hyvä tullut vieläkään. Samalla
huomasin myös, että osa siihen tulossa olleista asioista olivat
viemässä lukijaa jonnekin kauas kirjan varsinaisen aiheen
ulkopuolelle. Näistä poisjätetyistä asioista syntyi sitten alku
tälle nyt avaamallesi kirjalle. Ja kun kerran pääsin vauhtiin, niin
vinkkejä oli aika helppo muistella ja kerätä lisää, niin että niitä
kertyi lopulta viisitoista. Päätös erottaa nämä viisitoista vinkkiä
omaksi kirjasekseen on ollut varmasti ihan hyvä, vaikka hieman ohut
tästä kirjasta kieltämättä tulikin.



Ääni on aika ihmeellinen ilmiö. Mekaanisen värähtelyn synnyttämää
aaltoliikettä, jonka kuulemme eri tavoin: hälynä, rytmeinä,
sävelinä, puheena. Tuohon värähtelyyn sitten ripustamme
merkityksiä, eli sanoja ja lauseita. Toisin sanoen koristelemme
kantoaaltona toimivan ja äänenä kuulemamme värähtelyn vokaaleilla
ja konsonanteilla. Tai laululla ja soitolla. Ihmeellistä on juuri
se, että miksi pystymme kuulemaan nuo jutut niin kuin kuulemme,
miten niihin rakentuu merkitys? Tai miksi muutaman kymmenen hertsin
pudotus kolmisoinnun keskimmäisessä hertsitaajuudessa saa iloisen
kuulostaamaan surulliselta?



Mutta ennen kuin tämäkin teksti lähtee pahemmin lapasesta, niin on
parempi siirtyä itse asiaan. Ensimmäiset 10 vinkkiä liittyvät
suoraan äänieditointityöhön. Loput ovat puolestaan muunlaisia
musiikkiin ja musiikin tekemiseen liittyviä juttuja. Toivottavasti
niistä on jollekin hyötyä – toivotan hauskoja lukuhetkiä!








1: Klippi
klipiltä kohti lopullista voittoa


Äh.. eiku… uusiks. Äänitys on päällä, punainen lamppu “on air“
hermostuttaa ja aiheuttaa rimakauhua. Onneksi äänitystä ei
tarvitsekaan saada enää nykyään “kerralla purkkiin“, vaan laulu-
tai instrumenttiraidan voi kaikessa rauhassa koostaa otto
kerrallaan. Kelanauhurien aikaan opittiin jo varhain käyttämään
hyväksi tapaa, jossa raita voitiin koostaa otto kerrallaan.



Digitaaliäänittemisessä, ja miksei kelanauhallakin, on lisäksi
helppo tehdä myös rinnakkaisia, vaihtoehtoisia raitoja.
Digitaalitekniikalla ei raitojen lukumääräkään ole ongelma, missä
on tosin se varjopuoli, että vaihtoehtoja tulee äänitettyä helposti
turhankin monta, ja niiden läpikäymisessä on sitten myöhemmin kova
työ.



Vaihtoehtoisia raitoja käyttämällä pystyt koostamaan projektiisi
yhden todella hyvän raidan, kun keräät parhaat kohdat eri
versioista ja lopulta koostat niistä valmiin raidan.








Tässä eräs toimintamalli:








Äänitä 2-3 instrumentti- tai
lauluversiota eri raidoille. Ne kannattaa äänittää saman session
aikana, jolloin mikrofonin asento, äänitysasetukset, vahvistimen
saundi tai laulajan äänenkäyttö on jokaisessa versiossa
mahdollisimman samanlainen. En suosittele turhan monen version
äänittämistä, juuri äsken mainitusta syystä: on kova työ kahlata
läpi 5 tai useampaa raitaa ja vertailla kohta kohdalta, mikä niistä
on paras – mahdollistahan sekin tietysti on.








Palaa
riittävän pitkän ajan jälkeen projektisi pariin; esimerkiksi
seuraavana päivänä. Ota raidat kuunteluun ensin yksitellen. Käytä
split-toimintoa, jonka avulla pilkot raitoja lyhyisiin klippeihin.
Poista ensin kaikilta raidoilta niiden huonot (käyttökelvottomat)
kohdat.








Tämän
jälkeen ala läpikäymään raitoja vähän kerrallaan. käytä hyväksesi
kuuntelun toistosilmukkaa. Pilko raitoja niin pieniin klippeihin
kuin tarpeellista. Valitse nyt tuon toistosilmukan kohdalta
kaikkein parhaimmat klipit. Tähän kannattaa käyttää aikaa ja
harkintaa. Kun tiedät, mitkä klipit haluat valita, poista muut
versiot. Mielestäni noin 5 sekunnin pätkä on hyvä matka edetä aina
kerrallaan. Tee rauhassa, älä yritä saada valmista liian nopeasti –
voit käyttää tähän vaiheeseen vaikka kuukauden.

 Kuvassa kolme lauluraitaa, joista on jätetty jäljelle
“parhaat palat“. Ennen lopullisen vokaaliraidan renderointia on
syytä kuunnella näitä kolmea raitaa (soolona) ja kiinnittää
huomiota erityisesti klippien rajakohtiin sekä siihen, että
volume-tasot ovat joka klipissä samat. Vaaleampi osa on
automaattitoiston alue.

















Kun lopulta olet käynyt koko biisin
läpi, laita raidat vielä SOLO-kuuntelulle ja tarkista, että kaikki
kuulostaa siltä kuin pitääkin: klippien välisissä rajoissa ei ole
napsahduksia (käytä tarvittaessa feidausta), klippien
äänenvoimakkuudet ovat samalla tasolla jne. Älä käytä tässä
vaihessa vielä efektejän raidoilla. Kuuntele koko kappale läpi. Sen
pitäisi kuulostaa siltä, ettet pysty sanomaan missä kohdassa aina
hypätään raidalta toiselle. Jos näin on, voit renderoida
rinnakkaisista raidoista lopullisen uuden raidan. Tuo tämä uusi
raita sitten mukaan projektiisi, ja jos olet tyytyväinen, voit
mykistää tai poistaa alkuperiäiset rinnakkaiset raidat. Nyt sinulla
on valmis raita, jolle voit vaikka lisätä efektejä.




























2: Luupin
rakentaminen


Tämä on temppu, joka toimii niin analogisessa kuin
digitaalisessakin ympäristössä. Kyseessä on yksinkertaisesti jo
äänitetyn raidan kierrättäminen uudelleen äänityssilmukan läpi.
Periaatetta voi hyödyntää monella tavalla: Voit kierrättää raidan
efektilaitteen läpi, voit lähettää kuivana sisään soitetun basson
tai kitaran vahvistimeen ja äänittää sen uudelleen mikrofonilla,
tai voit lisätä lauluun kaiun suuressa kaikuvassa tilassa.

